Πρόταση οδηγίας του Συμβουλίου για τις μαρμελάδες, τα ζελέ και τις μαρμελάδες εσπεριδοειδών καθώς και την κρέμα κάστανου που προορίζονται για τη διατροφή του ανθρώπου

(96/C 231/07)

COM(95) 722 τελικό - 96/0118(CNS)

(Υποβλήθηκε από την Επιτροπή στις 30 Μαΐου 1996)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι ορισμένες ειδικές οδηγίες στον κλάδο των τροφίμων πρέπει να απλουστευθούν ώστε να λαμβάνονται υπόψη μόνον οι βασικές απαιτήσεις τις οποίες πρέπει να πληρούν τα καλυπτόμενα από τις εν λόγω οδηγίες προϊόντα για να μπορούν να κυκλοφορούν ελεύθερα στην εσωτερική αγορά, όπως αναφέρεται στα πορίσματα του Ευρωπαϊκού Συμβουλίου του Εδιμβούργου της 11ης και 12ης Δεκεμβρίου 1992 τα οποία επιβεβαιώθηκαν από τα πορίσματα του Ευρωπαϊκού Συμβουλίου των Βρυξελλών της 10ης και 11ης Δεκεμβρίου 1993 7

ότι είναι σκόπιμο να δοθεί προσοχή στη σύνταξη των κειμένων της κοινοτικής νομοθεσίας ώστε να καταστούν περισσότερο προσιτά στο χρήστη, σύμφωνα με τις κατευθυντήριες γραμμές που απορρέουν από το ψήφισμα του Συμβουλίου της 8ης Ιουνίου 1993 (1) 7

ότι η θέσπιση της οδηγίας 79/693/ΕΟΚ του Συμβουλίου, της 24ης Ιουλίου 1979, περί προσεγγίσεως των νομοθεσιών των κρατών μελών σχετικά με τις μαρμελάδες, τους ζελέδες και τις μαρμελάδες εσπεριδοειδών καθώς και την κρέμα καστάνου (2), όπως τροποποιήθηκε τελευταία από την οδηγία 88/593/ΕΟΚ (3), δικαιολογήθηκε από το γεγονός ότι οι διαφορές μεταξύ των εθνικών νομοθεσιών που αφορούσαν τα εν λόγω προϊόντα, ήταν δυνατόν να δημιουργήσουν συνθήκες αθέμιτου ανταγωνισμού, με αποτέλεσμα την παραπλάνηση των καταναλωτών, και είχαν, ως εκ τούτου, άμεση επίπτωση στην εγκαθίδρυση και λειτουργία της κοινής αγοράς 7

ότι η οδηγία 79/693/ΕΟΚ απέβλεπε επομένως στη διατύπωση ορισμών και στον καθορισμό κοινών κανόνων για τη σύνθεση, τα χαρακτηριστικά παρασκευής και την επισήμανση των προϊόντων αυτών ώστε να εξασφαλιστεί η ελεύθερη κυκλοφορία τους στο εσωτερικό της Κοινότητας 7

ότι η οδηγία 79/693/ΕΟΚ πρέπει να ευθυγραμμιστεί με τη κοινοτική νομοθεσία περί τροφίμων και ιδίως μ' εκείνη που αφορά επισήμανση, τις χρωστικές ύλες, τις γλυκαντικές ύλες και τα άλλα επιτρεπόμενα πρόσθετα 7

ότι για λόγους σαφήνειας, είναι συνεπώς σκόπιμο να γίνει ανασύνταξη την οδηγίας 79/693/ΕΟΚ 7

ότι οι γενικοί κανόνες επισήμανσης των τροφίμων που καθιερώθηκαν από της οδηγία 79/112/ΕΟΚ του Συμβουλίου (4), όπως τροποποιήθηκε τελευταία από την οδηγία 93/102/ΕΚ της Επιτροπής (5), πρέπει να εφαρμοσθούν με την επιφύλαξη ορισμένων παρεκκλίσεων 7

ότι, για να ληφθούν υπόψη οι διαφορετικές εθνικές παραδόσεις που ακολουθούνται κατά την παρασκευή των μαρμελάδων, των ζελέ, των μαρμελάδων εσπεριδοειδών και της κρέμας κάστανου, επιβάλλεται να διατηρηθούν σε ισχύ οι εθνικές διατάξεις που επιτρέπουν την εμπορία προϊόντων της κατηγορίας αυτής με μειωμένη περιεκτικότητα σε ζάχαρα 7

ότι κατ' εφαρμογή της αρχής της αναλογικότητας όπως διατυπώνεται στο άρθρο 3Β της συνθήκης, η παρούσα οδηγία περιορίζεται στα απολύτως απαραίτητα για την επίτευξη των στόχων αυτών 7

ότι είναι σκόπιμο να προβλεφθεί η αρμοδιότητα της Επιτροπής για τις μέλλουσες προσαρμογές της παρούσας οδηγίας στο πλαίσιο διαδικασίας διαβούλευσης με την μόνιμη επιτροπή τροφίμων 7

ότι, για να αποτραπεί η δημιουργία νέων εμποδίων στην ελεύθερη κυκλοφορία, τα κράτη μέλη δεν πρέπει να θεσπίζουν για τα προϊόντα αυτά λεπτομερέστερους κανόνες ή κανόνες μη προβλεπόμενους από την παρούσα οδηγία,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η παρούσα οδηγία εφαρμόζεται στα προϊόντα που ορίζονται στο παράρτημα I.

Δεν εφαρμόζεται στα προϊόντα που προορίζονται για την παρασκευή προϊόντων εκλεκτικής αρτοποιΐας, ζαχαροπλαστικής, μπισκοτοποιΐας, ούτε στα φρουτοπαρασκευάσματα για γαλακτοκομικά προϊόντα.

Άρθρο 2

Η οδηγία 79/112/ΕΟΚ εφαρμόζεται στα προϊόντα που ορίζονται στο παράρτημα I, με την επιφύλαξη των ακόλουθων παρεκκλίσεων:

1. Οι προβλεπόμενες στο παράρτημα I ονομασίες πωλήσεως προορίζονται αποκλειστικά για τα προϊόνται που αναφέρονται στο εν λόγω παράρτημα και πρέπει να χρησιμοποιούνται στο εμπόριο για την περιγραφή τους.

2. Η ονομασία πωλήσεως συμπληρώνεται με την αναγραφή του ή των χρησιμοποιούμενων φρούτων, κατά φθίνουσα τάξη της κατά βάρος αναλογίας των πρώτων υλών που έχουν χρησιμοποιηθεί. Παρόλα αυτά, στα προϊόντα που παρασκευάζονται από τρία ή περισσότερα φρούτα, η μνεία των φρούτων που έχουν χρησιμοποιηθεί μπορεί να αντικαθίσταται από την ένδειξη «πολλών φρούτων», από ανάλογη ένδειξη, ή από τον αριθμό αυτών των φρούτων.

3. Στην επισήμανση πρέπει να αναγράφεται η πραγματική ελάχιστη περιεκτικότητα σε φρούτα με την ένδειξη «παρασκευάζεται με . . . γραμμάρια φρούτων ανά 100 γραμμάρια», μετά από αφαίρεση, κατά περίπτωση, του βάρους του νερού που έχει χρησιμοποιηθεί για την παρασκευή των υδατικών εκχυλισμάτων.

4. Στην επισήμανση πρέπει να αναγράφεται η συνολική περιεκτικότητα σε ζάχαρα με την ένδειζη «. . . γραμμάρια ανά 100 γραμμάρια», όπου ο αναφερόμενος αριθμός αντιπροσωπεύει την τιμή που προσδιορίζεται με διαθλασιμετρία επί του τελικού προϊόντος, στους 20°C, με ανοχή ± 3 βαθμούς διαθλασιμετρίας.

Η ένδειξη αυτή, ωστόσο, δεν πρέπει να αναφέρεται όταν η ποσότητα των ζαχάρων αναγράφεται στην επισήμανση κατ' εφαρμογή της οδηγίας 90/496/ΕΟΚ του Συμβουλίου (1).

5. Οι ενδείξεις που προβλέπονται από τις παραγράφους 3 και 4 πρέπει να αναγράφονται με ιδιαίτερα ευδιάκριτους χαρακτήρες στο ίδιο οπτικό πεδίο με την ονομασία πωλήσεως.

Άρθρο 3

Τα κράτη μέλη δεν θεσπίζουν για τα εν λόγω προϊόντα λεπτομερέστερες εθνικές διατάξεις ή διατάξεις μη προβλεπόμενες από την παρούσα οδηγία.

Άρθρο 4

Για την παρασκευή των προϊόντων που ορίζεται στο παράρτημα I μπορούν να χρησιμοποιούνται μόνο τα προβλεπόμενα στο παράρτημα II συστατικά και οι πρώτες ύλες που ανταποκρίνονται στο παράρτημα III.

Άρθρο 5

Οι προσαρμογές της παρούσας οδηγίας στις γενικές κοινοτικές διατάξεις περί τροφίμων και στην τεχνική πρόοδο, αποφασίζονται με τη διαδικασία του άρθρου 6.

Άρθρο 6

Η Επιτροπή επικουρείται από τη μόνιμη επιτροπή τροφίμων, εφεξής καλούμενη «επιτροπή» η οποία αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής.

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η συμβουλευτική επιτροπή διατυπώνει τη γνώμη της για το σχέδιο αυτό, μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειασθεί, προβαίνει σε ψηφοφορία.

Η γνώμη καταχωρείται στα πρακτικά. Επιπλέον κάθε κράτος μέλος έχει δικαίωμα να ζητήσει να καταχωρηθεί η θέση του στα πρακτικά.

Η Επιτροπή λαμβάνει ιδιαίτερα υπόψη τη γνώμη της συμβουλευτικής επιτροπή και την ενημερώνει για τον τρόπο με τον οποίο έλαβε υπόψη τη γνώμη αυτή.

Άρθρο 7

Η οδηγία 79/693/ΕΟΚ καταργείται από την 1η Οκτωβρίου 1997.

Οι παραπομπές στην καταργηθείσα οδηγία λογίζονται ως παραπομπές στην παρούσα οδηγία.

Άρθρο 8

Τα κράτη μέλη θεσπίζουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία. Ενημερώνουν αμέσως την Επιτροπή σχετικά.

Οι διατάξεις αυτές εφαρμόζονται κατά τρόπον ώστε:

- να επιτρέπεται η εμπορία των προϊόντων που ορίζονται στο παράρτημα I, εφόσον αυτά ανταποκρίνονται στους ορισμούς και κανόνες που προβλέπονται από την παρούσα οδηγία, από την 1η Οκτωβρίου 1997,

- να απαγορεύεται η εμπορία των προϊόντων που δεν ανταποκρίνονται στην παρούσα οδηγία, από την 1η Απριλίου 1998.

Εντούτοις, η εμπορία προϊόντων μη ανταποκρινομένων στην παρούσα οδηγία τα οποία αποτέλεσαν αντικείμενο επισήμανσης πριν από την 1η Οκτωβρίου 1997 σύμφωνα με την οδηγία 79/693/ΕΟΚ, επιτρέπεται μέχρις εξαντλήσεως των αποθεμάτων.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 9

Η παρούσα οδηγία αρχίζει να ισχύει την έβδομη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 10

Η παρούσα οδηγία απευθύνεται στα κράτη μέλη.

(1) ΕΕ αριθ. C 166 της 17. 6. 1993, σ. 1.

(2) ΕΕ αριθ. L 205 της 13. 8. 1979, σ. 5.

(3) ΕΕ αριθ. L 318 της 25. 11. 1988, σ. 44.

(4) ΕΕ αριθ. L 33 της 8. 2. 1979, σ. 1.

(5) ΕΕ αριθ. L 291 της 25. 11. 1993, σ. 14.

(1) ΕΕ αριθ. L 276 της 6. 10. 1990, σ. 40.

ΠΑΡΑΡΤΗΜΑ I

ΟΝΟΜΑΣΙΕΣ ΚΑΙ ΟΡΙΣΜΟΙ ΤΩΝ ΠΡΟΪΟΝΤΩΝ

I. ΟΡΙΣΜΟΙ

1. Μαρμελάδα

- Η μαρμελάδα είναι το μείγμα, με την κατάλληλη πηκτωματώδη σύσταση, ζαχάρων, σαρκώματος (πούλπας) ή/και πολτού από ένα ή περισσότερα είδη φρούτων, και νερού.

Η ποσότητα σαρκώματος ή/και πολτού που χρησιμοποιείται για την παρασκευή 1 000 γραμμαρίων τελικού προϊόντος δεν πρέπει να είναι μικρότερη από:

350 γραμμάρια - γενικά,

250 γραμμάρια - προκειμένου για μαύρο φραγκοστάφυλο, κυνόρροδο, κυδώνι,

150 γραμμάρια - προκειμένου για ζιγγίβερι (πιπερόρριζα),

160 γραμμάρια - προκειμένου για ανακάρδιο,

60 γραμμάρια - προκειμένου για ρολογιά (πασσιφλόρα).

- Η μαρμελάδα έξτρα είναι το μείγμα, με την κατάλληλη πηκτωματώδη σύσταση, ζαχάρων και μη συμπυκνωμένου σαρκώματος ενός ή περισσοτέρων ειδών φρούτων και νερού. Ωστόσο, η μαρμελάδα έξτρα από κυνόρροδο κάθώς και η μαρμελάδα έξτρα χωρίς κουκούτσια από σμέουρο (κόκκινο βατόμουρο) και μούρο μπορούν να προέρχονται εξ ολοκλήρου ή εν μέρει από μη συμπυκνωμένο πολτό των φρούτων αυτών. Οι παρακάτω καρποί δεν μπορούν να χρησιμοποιούνται σε μείγμα για την παρασκευή μαρμελάδας έξτρα: μήλα, αχλάδια, συμπύρηνα δαμάσκηνα, πεπόνια, καρπούζια, σταφύλια, κολοκύθες, αγγούρια και τομάτες.

Η ποσότητα σαρκώματος που πρέπει να χρησιμοποιείται για την παρασκευή 1 000 γραμμαρίων τελικού προϊόντος, δεν πρέπει να είναι μικρότερη από:

450 γραμμάρια - γενικά,

350 γραμμάρια - προκειμένου για μαύρο φραγκοστάφυλο, κυνόρροδο, κυδώνι,

250 γραμμάρια - προκειμένο για ζιγγίβερι (πιπερόρριζα),

230 γραμμάρια - προκειμένου για ανακάρδιο,

80 γραμμάρια - προκειμένου για ρολογιά (πασσιφλόρα).

2. Ζελέ (πηκτή)

- Το ζελέ είναι το επαρκώς πηκτωματώδες μείγμα ζαχάρων και χυμού ή/και υδατικού εκχυλίσματος από ένα ή περισσότερα είδη φρούτων.

Η ποσότητα χυμού ή/και υδατικού εκχυλίσματος, που χρησιμοποιείται για την παρασκευή 1 000 γραμμαρίων τελικού προϊόντος, δεν πρέπει να είναι μικρότερη από εκείνη που καθορίζεται για την παρασκευή μαρμελάδας. Οι ποσότητες αυτές υπολογίζονται αφού αφαιρεθεί το βάρος του νερού που έχει χρησιμοποιηθεί για την παρασκευή των υδατικών εκχυλισμάτων.

- Στην περίπτωση όμως του ζελέ έξτρα, η ποσότητα χυμού ή/και υδατικού εκχυλίσματος που χρησιμοποιείται για την παρασκευή 1 000 γραμμαρίων τελικού προϊόντος, δεν πρέπει να είναι μικρότερη από εκείνη που καθορίζεται για την παρασκευή μαρμελάδας έξτρα. Οι ποσότητες αυτές υπολογίζονται αφού αφαιρεθεί το βάρος του νερού που έχει χρησιμοποιηθεί για την παρασκευή των υδατικών εκχυλισμάτων. Οι παρακάτω καρποί δεν μπορούν να χρησιμοποιούνται σε μείγμα για την παρασκευή ζελέ έξτρα: μήλα αχλάδια, συμπύρηνα δαμάσκηνα, πεπόνια, καρπούζια, σταφύλια, κολοκύθες, αγγούρια και τομάτες.

3. Μαρμελάδα εσπεριδοειδών

- Η μαρμελάδα εσπεριδοειδών είναι το μείγμα, με την κατάλληλη πηκτωματώδη σύσταση, νερού, ζαχάρων και ενός ή περισσοτέρων από τα ακόλουθα προϊόντα που λαμβάνονται από εσπεριδοειδή: σάρκωμα (πούλπα), πολτός, χυμός, υδατικό εκχύλισμα και φλοιοί.

Η ποσότητα εσπεριδοειδών που χρησιμοποιείται για την παρασκευή 1 000 γραμμαρίων τελικού προϊόντος δεν πρέπει να είναι μικρότερη από 200 γραμμάρια, από τα οποία τουλάχιστον 75 γραμμάρια πρέπει να προέρχονται από το ενδοκάρπιο.

- Στην περίπτωση όμως της μαρμελάδας εσπεριδοειδών έξτρα, η ποσότητα εσπεριδοειδών που χρησιμοποιείται για την παρασκευή 1 000 γραμμαρίων τελικού προϊόντος, δεν πρέπει να είναι μικρότερη από 350 γραμμάρια, από τα οποία τουλάχιστον 130 γραμμάρια πρέπει να προέρχονται από το ενδοκάρπιο.

- Η ονομασία «μαρμελάδα εσπεριδοειδών-ζελέ έξτρα» ή «μαρμελάδα εσπεριδοειδών-ζελέ έξτρα» χαρακτηρίζει προϊόν απαλλαγμένο από το σύνολο των αδιαλύτων υλών, με εξαίρεση ενδεχομένως μικρές ποσότητες λεπτοτεμαχισμένου φλοιού.

4. Κρέμα κάστανου

Είναι το μείγμα με την κατάλληλη σύσταση, νερού, ζαχάρων και, κατ' ελάχιστο όριο, 380 γραμμαρίων πολτού από κάστανα (της castanea sativa) ανά 1 000 γραμμάρια τελικού προϊόντος.

II. Τα ζάχαρα μπορούν να αντικαθίστανται εν μέρει ή εξ' ολοκλήρου από γλυκαντικές ύλες κατά την έννοια της οδηγίας 94/35/ΕΚ (1).

III. Τα προϊόντα που ορίζονται στα σημεία 1 έως 4 πρέπει να έχουν περιεκτικότητα σε διαλυτή ξηρά ύλη, προσδιοριζόμενη με διαθλασιμετρία, ίση με 60 % ή μεγαλύτερη.

Τα κράτη μέλη μπορούν, ωστόσο, να επιτρέψουν τη χρήση αποκλειστικών ονομασιών για τα προϊόντα που ορίζονται στα σημεία 1 έως 4 των οποίων η περιεκτικότητα σε διαλυτή ξηρά ύλη είναι μικρότερη από 60 %.

IV. Η διάταξη του σημείου III δεν ισχύει για τα προϊόντα στα οποία τα ζάχαρα έχουν αντικατασταθεί εν μέρει ή εξ ολοκλήρου από γλυκαντικές ύλες.

V. Στην περίπτωση των μειγμάτων, οι ελάχιστες περιεκτικότητες που καθορίζονται στο σημείο I για τα διάφορα είδη φρούτου, μειώνονται κατ' αναλογία προς τα ποσοστά που χρησιμοποιούνται.

(1) ΕΕ αριθ. L 237 της 10. 9. 1994, σ. 3.

ΠΑΡΑΡΤΗΜΑ ΙΙ

Στα προϊόντα που ορίζονται στο παράρτημα I μπορούν να προστίθενται τα ακόλουθα συστατικά:

- μέλι, ζάχαρη μερικώς επεξεργασμένη (καστανή): σε όλα τα προϊόντα για την ολική ή μερική αντικατάσταση των ζαχάρων,

- χυμός φρούτων: μόνο σε μαρμελάδα, ζελέ και ζελέ έξτρα,

- χυμός εσπεριδοειδών σε προϊόντα που λαμβάνονται από άλλα φρούτα: μόνο σε μαρμελάδα, μαρμελάδα έξτρα, ζελέ και ζέλε έξτρα,

- χυμός ερυθρών καρπών: μόνο σε μαρμελάδα και μαρμελάδα έξτρα που παρασκευάζονται από κυνόρροδα, φράουλες, σμέουρα, αγκαθωτά (πράσινα) φραγκοστάφυλα, ερυθρά φραγκοστάφυλα και δαμάσκηνα,

- χυμός ερυθρών τεύτλων: μόνο σε μαρμελάδα και ζελέ που παρασκευάζονται από φράουλες, αγκαθωτά (πράσινα) φραγκοστάφυλα, ερυθρά φραγκοστάφυλα και δαμάσκηνα,

- αιθέρια έλαια εσπεριδοειδών: μόνο στα προϊόντα που ορίζονται στο σημείο 3 του παραρτήματος I,

- βρώσιμα έλαια και λίπη ως αντιαφριστικοί παράγοντες: σε όλα τα προϊόντα που ορίζονται στο παράρτημα I,

- υγρή πηκτίνη: σε όλα τα προϊόντα που ορίζονται στο παράρτημα I,

- φλοιοί εσπεριδοειδών και φύλλα του Pelargonium Odoratissimum: σε μαρμελάδα, μαρμελάδα έξτρα, ζελέ και ζέλε έξτρα από κιδώνια,

- οινοπνευματώδη, οίνος και οίνος λικέρ, καρύδια, φουντούκια, αμύγδαλα, αρωματικά φυτά, μπαχαρικά, βανίλλια και εκχυλίσματα βανίλλιας: σε όλα τα προϊόντα που ορίζονται στο παράρτημα I.

ΠΑΡΑΡΤΗΜΑ ΙΙΙ

Α. ΟΡΙΣΜΟΙ

Για τους σκοπούς της παρούσας οδηγίας νοούνται ως:

1. Φρούτο

- Ο νωπός, υγιής, αναλλοίωτος καρπός από τον οποίο δεν έχει αφαιρεθεί κανένα βασικό συστατικό και ο οποίος βρίσκεται στο κατάλληλο στάδιο ωρίμανσης, όπως λαμβάνεται μετά από καθαρισμό και απομάκρυνση όλων των μη βρώσιμων μερών και των ξένων υλών.

- Για την εφαρμογή της παρούσας οδηγίας, εξομοιώνονται προς τα φρούτα οι τομάτες, τα βρώσιμα μέρη των μίσχων του φυτού ραβένη, τα καρότα και οι γλυκοπατάτες.

- Ο όρος «ζιγγίβερι» δηλώνει τις διατηρημένες ή νωπές βρώσιμες ρίζες του φυτού ζιγγίβερι.

2. Σάρκωμα φρούτων (πούλπα)

Το βρώσιμο μέρος του ολόκληρου φρούτου, ενδεχομένως αποφλοιωμένο ή αποπυρηνωμένο το οποίο μπορεί να έχει τεμαχιστεί ή εκθλιβεί αλλά να μην έχει πολτοποιηθεί.

3. Πολτός φρούτων

Το βρώσιμο μέρος του ολόκληρου φρούτου, αποφλοιωμένο ή αποπυρηνωμένο, το οποίο έχει πολτοποιηθεί με κοσκίνισμα ή άλλη ανάλογη διεργασία.

4. Υδατικό εκχύλισμα φρούτων

Το υδατικό εκχύλισμα φρούτων το οποίο, με την επιφύλαξη των αναπόφευκτων απωλειών σύμφωνα με την ορθή πρακτική παρασκευής, περιέχει όλα τα υδατοδιαλυτά συστατικά των χρησιμοποιουμένων φρούτων.

5. Ζάχαρα

Τα επιτρεπόμενα ζάχαρα είναι:

1. τα ζάχαρα που ορίζονται στην οδηγία 73/437/ΕΟΚ 7

2. η φρουκτόζη 7

3. τα ζάχαρα του λαμβάνονται από φρούτα.

Β. ΚΑΤΕΡΓΑΣΙΑ ΤΩΝ ΠΡΩΤΩΝ ΥΛΩΝ

1. α) Τα προϊόντα που ορίζονται στο μέρος Α σημεία 1, 2, 3, και 4 μπορούν να υποβάλλονται στις ακόλουθες κατεργασίες:

- κατεργασίες εν θερμώ ή εν ψυχρώ,

- λυοφιλοποίηση,

- συμπύκνωση, στο μέτρο που προσφέρονται προς τούτο από τεχνική άποψη.

β) Στα προϊόντα που προορίζονται για την παρασκευή μαρμελάδων, ζελέ και μαρμελάδων εσπεριδοειδών, επιτρέπεται επίσης η προσθήκη διοξειδίου του θείου (Ε 220) ή αλάτων του (Ε 221, Ε 222, Ε 223, Ε 224, Ε 226 και Ε 227).

2. Το ζιγγιβέρι μπορεί να είναι αποξηραμμένο ή διατηρημένο σε σιρόπι.

3. Τα βερίκοκα που προορίζονται για την παρασκευή μαρμελάδας μπορούν να υποβάλλονται και σε άλλες κατεργασίες αφυδάτωσης πέραν της λυοφιλοποίησης.

4. Τα κάστανα είναι δυνατόν να εμβαπτίζονται για σύντομο χρονικό διάστημα σε υδατικό διάλυμα διοξειδίου του θείου ή αλάτων του (Ε 221, Ε 222, Ε 223, Ε 224, Ε 226 και Ε 227).

5. Οι φλοιοί εσπεριδοειδών μπορούν να διατηρούνται σε άλμη.